text: Светослав Гоцев: Скоро ще започнем да печелим с Верона - Волейбол - Sportal.bg
  30 януари 2013 | 15:33
  Волейболистът на Марми Ланца (Верона) Светослав Гоцев изрази надежда, че отборът най-после ще започне да печели мачовете си в италианското първенство. Верона се намира на предпоследното 11-о място в Серия А1 с актив от едва осем точки след 16 кръга. Играещият на поста център Гоцев редовно намира място в състава на Марми Ланца, но тимът има 11 поредни поражения.
  "В момента увереността ни е много ниска, но трябва да продължим напред. Няма да бъде лесно, но ще излезем от тази ситуация - рано или късно. Ще започнем да берем плодовете на нашата работа. Въпрос на време е. Трябва да станем още по-сплотени. Тук съм с една цел - да се развивам и да вървя нагоре. В състава ни има достатъчно опитни играчи, но работата ми не е да определям качествата на останалите", заяви българският национал Гоцев, който е бивш състезател на Славия и Пирин Балканстрой.